એક નાનકડા ગામમાંથી દિવ્યા નામની યુવતી ભણવા માટે શહેરમાં આવે છે. દેખાવે થોડી પાતળી, થોડી શ્યામ પણ ખૂબ નમણી, લાંબાવાળ અને શરમાળ વ્યક્તિત્વ ધરાવતી હતી. એનું ફક્ત એક જ ધ્યેય હોય છે. જીવનમાં કાંઇક બનવું, સફળ થવું. આથી તે માત્ર ભણવામાં જ ધ્યાન આપતી. તે હંમેશાં છોકરાઓથી દૂર રહેતી અને નફરત પણ કરતી. બાળપણમાં એની મા હંમેશા કહ્યા કરતી- ‘બેટા ! દારૂ અને દેવતા ભેગા થાય, એટલે સળગ્યા વિના રહે જ નહીં.’ આ વાત દિવ્યાના મનમાં ઘર કરી ગઇ હતી. પણ અચાનક એના જીવનમાં બદલાવ આવે છે. એને કોઇક ગમવા લાગે છે. પણ એને ખુદને ખબર નથી હોતી કે એક છોકરો એને ગમે છે. એ છોકરાનું નામ દર્પણ હતું. અચાનક એક દિવસ દર્પણ સામેથી દિવ્યાનો ફોન નંબર માગે છે. દર્પણ પણ દિવ્યાને ગમે છે. પણ ફક્ત એના સંસ્કાર અને સ્વભાવના કારણે તેને પોતાની ફ્રેન્ડ બનાવવા માગતો હતો. દિવ્યા કંઇ પણ પૂછયા વિના દર્પણને પોતાનો નંબર દર્પણને આપી દે છે. બંને મેસેજથી વાત કરે છે. મેસેજમાં દર્પણ દિવ્યાને કહે છે કે તેના લગ્ન થઇ ગયા છે અને તે સાચા દિલથી પોતાની પત્નીને જ પ્રેમ કરે છે. તેથી પોતાના જીવનમાં દિવ્યાને એવું કોઇ જ ખાસ સ્થાન આપી નહીં શકે. આ વાત સાંભળીને દિવ્યાને ખૂબ આઘાત લાગે છે. પણ એનામાં અદેખાઇ, ઇર્ષા, અભિમાન જેવું કાંઇ જ ન હતું. આથી તે જીવનભર ફક્ત બેસ્ટ ફ્રેન્ડ રહેવાનું વચન આપે છે. જો કે આ વાતની જાણ દર્પણની પત્ની દિશાને પણ હતી. પણ દિશાને પોતાના પતિ પર પૂર્ણ વિશ્વાસ હતો. આથી તે કોઇ વાંધો ઉઠાવતી નથી.